Swak matriekuitslae? Hier is jou opsies | Maroela Media
Terwyl die meeste matrikulante 'n sug van verligting kon slaak na die bekendstelling van die matriekuitslae hierdie week, is dit ongelukkig ook so dat sommige leerders nie matriek geslaag het nie.
Onderwyskenners is dit eens dat dit nie die einde van die wêreld hoef te beteken as jy matriek druip nie omdat daar steeds 'n verskeidenheid opsies beskikbaar is vir studente om die situasie reg te stel. Leerders het die opsie om hul vraestelle te laat hermerk, sekere vakke oor te doen of die hele jaar te herhaal en só steeds hulle professionele drome na te streef.
Edu Connect en Career Planet, plaaslike webwerwe wat leerders en studente toerus met inligting oor loopbane, meen die eerste stap is om te bepaal hoekom jy nie matriek geslaag het nie. Was dit oor omstandighede buite jou beheer soos 'n siekte of familieprobleme? Of is dit omdat jy gesukkel het of net nie hard genoeg vir jou matriekeindeksamen studeer het nie?
Wees eerlik met jouself sodat jy die regte volgende stap kan neem. As jy nie hard genoeg gewerk het nie, gaan jy jou gedrag moet aanpas en beslis harder moet probeer.
"Jy moet besef dat jy ekstra werk sal moet doen om die situasie reg te stel, maar jy kan steeds jou loopbaandrome volg, al neem dit net 'n bietjie langer as wat jy gehoop het," sê Horace Mpanza, besturende direkteur van die ADvTECH-groep se Abbotts Colleges.
Hermerk van vraestelle
Coleen Cronje, uitvoerende hoof van die afstandsonderrig verskaffer Breinlyn, meen die eerste stap sal wees om onmiddellik vir 'n hermerk van jou vraestelle aansoek te doen.
"As jy vermoed dat daar fout is met jou punte, moet jy jou skool kontak en die toepaslike vorms vir die hermerk van jou vraestelle aanvra. Daar is wel koste verbonde aan die hermerk van 'n vraestel; so maak seker dat dit iets is wat jy wel wil doen," het Cronje gesê.
Die aansoeke vir die hermerk van vraestelle kan by jou skool of distrikskantoor van die departement van onderwys gedoen word en die sluitingsdatum vir hierdie soort aansoeke is 31 Januarie.
Herhaal gr. 12
Beide Cronje en Mpanza meen dit is 'n goeie opsie om jou matriekjaar te herhaal as 'n hermerk van vraestelle nie vir jou die gewenste resultate gaan lewer nie.
"Dit is ook 'n goeie opsie vir leerders wat nie goed genoeg presteer het om vir hul gekose kwalifikasie te studeer nie. Onthou as jy beter punte behaal, verhoog dit ook jou kanse om tot 'n bepaalde studierigting toegelaat te word. As die gedagte om terug te gaan skool toe te intimiderende is, kan jy matriek deur 'n geregistreerde en geakkrediteerde private instelling voltooi. Maak net seker die akademiese reputasie van die instelling is uitmuntend en hulle is daarop gefokus om studente te help om hulle punte te verbeter," sê Mpanza.
Herhaling van sommige vakke
Gr. 12-leerders wat slegs in sommige vakke hoër punte benodig, hoef nie 'n hele jaar te herhaal nie. In stede hiervan kan hulle deeltyds vir tot ses vakke inskryf.
"Goeie instellings sal leerders help om die regte besluit hieroor te neem. Die instelling sal na 'n student se uitslae kyk en kan sien of daar nie 'n bykomende vak is wat die student kan neem om hul totale punte te verhoog nie," sê Mpanza
Skryf aanvullende vraestelle later in die jaar
"Dit is ook nog 'n opsie, maar dit moet baie noukeurig oorweeg word.
"Jy gaan nie enige formele klasse kan bywoon wat jou kan help om die uitdagings te oorkom wat aanvanklik tot jou teleurstellende resultate gelei het nie. Dit beteken jy gaan uiters selfgedissiplineerd en gefokus moet wees om hierdie opsies vir jou te laat werk. Dit kan wel gedoen word, maar wees 100% seker van jou toewyding as jy besluit om hierdie roete te volg," voeg Mpanza by.
Matriek deur afstandsonderrig
Elbie Liebenberg, besturende direkteur van Oxbridge Academy, wat jaarliks meer as 20 000 Suid-Afrikaanse afstandsonderrig leerders bedien, meen die voordele daarvan om matriekvakke of gr. 12 deur afstandsonderrig te herhaal, is dat dit bekostigbaar is en jy kan dit in die gemak van jou eie huis doen.
Sy sê dit is egter noodsaaklik dat jy 'n gerespekteerde, geregistreerde en geakkrediteerde instelling vind met 'n reputasie vir gebruikersvriendelikheid en oor maklik verstaanbare leermateriaal beskik. Die instelling moet ook uitstekende tutorondersteuning bied wat telefonies en aanlyn beskikbaar is.
Cronje sê leerders wat besluit om gr. 12 deur Breinlyn te herhaal kan dit selfs doen terwyl hulle werk. "Die 21ste eeu het die weg gebaan vir 'n alternatiewe vorm van onderwys wat met die nuutste tegnologie ondersteun word."
Liebenberg meen 'n beroepsgerigte kwalifikasie maak dat 'n student maklik in diens geneem kan word omdat die soort kwalifikasie hulle toerus met spesifieke vaardighede en teoretiese kennis in velde soos byvoorbeeld kantoorbestuur, kindersorg, kleinsakebestuur, gasvryheid- en spyseniersingsbestuur.
Studente wat hierdie rigtings wil volg, het nie matriekvrystelling nodig nie en sommige instellings soos College SA bied nie-geakkrediteerde kursusse aan, wat jou tog nog 'n hupstoot in die werksplek kan gee al het jy nie 'n matrieksertifikaat nie.
Doen 'n oorbruggingskursus
As jou matriekpunte nie goed genoeg was om jou toelating te gee tot die kwalifikasie van jou keuse nie, kan jy dit oorweeg om 'n oorbruggingskursus by 'n private instelling te doen.
"Maak net seker dat die oorbruggingskursus jou wel op die ou einde toegang tot jou voorkeurgraad sal gee deur met 'n studente-adviseur by die instelling te gesels," sê Mpanza.
Hoewel baie openbare skole jou nie sal toelaat om net 'n paar vakke te herhaal of 'n oorbruggingskursus te doen nie, kan jy by die volgende instellings vir raad en hulp aanklop:
Ek ken twee jong mans. Die een het na matriek 'n 4 jaar graadkursus gaan doen, met geleende geld en studie beurse. Na hy graad gekry het, het hy gesukkel om werk te kry, het teen 'n baie lae salaris begin werk, en moes begin studieskuld afbetaal. Die tweede jong man se matriek uitslae was nie goed genoeg om te gaan swot nie. Hy het 'n tweedehandse voertuig gekoop (ook maar 'n "studie lening" as mens die situasies vergelyk). Hy het twee arbeiders aangestel, en begin om geysers te installeer. Hy het onmiddelik begin geld verdien, en is vandag, 4… Lees meer »
Indien 'n mens 'n vraestel laat hermerk, weet iemand of jou punte minder kan wees as die oorspronklike?